మోసగాళ్లా.. సుద్దులు చెప్పేది!
- ప్రభుత్వ బ్యాంకుల్లో ఎగవేత ఎవరి పాపం!
- ప్రయివేటుతోనే బ్యాంకులకీ దుస్థితి
- పీఎస్‌బీల్లోనే మేటి మెరుగైన విధానాలు
- వారి సేవలు ఫలితమాశించని దేశ సేవ
- ప్రయివేటీకరణే సమస్యకు పరిష్కారం కాదు
- ఎస్‌బీఐ అధినేత రజనీశ్‌ తీవ్ర ఆవేదన
న్యూఢిల్లీ: దేశంలో ప్రభుత్వ రంగ బ్యాంకుల్లో (పీఎస్‌బీ) పరిపాలనా విధానాలు, ప్రమాణాలు సరిగ్గా లేవని.. వాటిని వెంటనే ప్రయివేటికరించాలని డిమాండ్‌ చేస్తున్న వారిపై భారతీయ స్టేట్‌ బ్యాంక్‌ ఛైర్మెన్‌ రజనీశ్‌ కుమార్‌ సీరియస్‌ అయ్యారు. ప్రభుత్వ సంస్థలు అత్యున్నత పరిపాలనా ప్రమాణాలు పాటిస్తున్నాయని.. ఇప్పుడున్న మొండి బకాయిలు, తక్కువ స్థాయి ప్రమాణాలున్న కేసులు దాదాపు ప్రైవేటు రంగంలోనే ఎక్కువగా ఉన్నాయని ఆయన గుర్తు చేశారు. 'ప్రైవేటు రంగ సంస్థల్లో కార్పొరేట్‌ పరిపాలనా విధానాలు చాలా బాగుంటే.. ప్రస్తుతం లా ట్రైబ్యునల్‌ వద్ద ఉన్న కంపెనీలన్నీ ప్రైవేటువే కదా? అని ఆయన ప్రశ్నించారు. ప్రభుత్వ రంగంలోని ఏ ఒక్క సంస్థ కూడా ఎన్‌సీఎల్‌టీ (నేషనల్‌ కంపెనీ లా ట్రైబ్యునల్‌) కేసుల జాబితాలో లేదని ఆయన అన్నారు.
పరిశ్రమ వర్గాలపై మండిపాటు
బ్యాంకులను ప్రయివేటీకరించాలని కోరుతున్న పరిశ్రమ వర్గాల వారిపై కూడా రజనీశ్‌ విరుచుకుపడ్డారు. పరిశ్రమ సంఘాల్లో ముందు వరుసలో కూర్చొనే వారిలోనే చాలా మంది ఎగవేతదారులున్నారని అన్నారు. రుణ ఎగవేతదారులంతా వారి పరిశ్రమలకు సంబంధించిన సంఘాల్లో ముందు వరుసలో కూర్చొని అందరికీ హితబోధ చేయడమేంటని ఆయన ప్రశ్నించారు. ఆర్థిక అంశాలపై జరిగే సమావేశాల్లో ఎగవేతదారులంతా ముందు వరుసలో కూర్చుంటే.. బ్యాంకర్లంతా వెనక వరుసలో కూర్చోవాల్సి రావడం పట్ల ఆయన తీవ్ర ఆవేదనను వ్యక్తం చేశారు. 'అద్దాల మేడల్లో ఉండేవారు అవతలి వారిపై రాళ్లు విసరొద్దు' అని ప్రభుత్వ రంగ బ్యాంకులను ప్రైవేటు పరం చేయాలని డిమాండ్‌ చేస్తున్న విమర్శకులకు సూచించారు.
బ్యాంకింగ్‌ వ్యవస్థను నిందించొద్దు
పీఎన్‌బీలో రూ.11,400 కోట్ల మోసం నేపథ్యంలో దేశంలోని బ్యాంకింగ్‌ వ్యవస్థపై విమర్శలు వచ్చిన సంగతి తెలిసిందే. ప్రభుత్వ రంగ సంస్థలపై విమర్శలు చేస్తున్న వారిపై రజనీశ్‌ ప్రతి విమర్శలు చేశారు. సమాజం మెరుగుపడేందుకు ప్రభుత్వ సంస్థలు కచ్చితమైన పాత్ర పోషిస్తాయని పేర్కొన్నారు. 'పట్టణాలకు దూరంగా, పల్లెల్లో, ఇబ్బందికరమైన పరిస్థితుల్లో శాఖలను నడుపుతున్న ప్రైవేటు సంస్థలు ఏమైనా ఉన్నాయా' అని ఆయన ప్రశ్నించారు. పీఎన్‌బీ ఉదంతంతో మొత్తం బ్యాంకింగ్‌ వ్యవస్థను నిందించడాన్ని సబబు కాదని అన్నారు.
మీ స్నేహితులకు రికమెండ్ చెయ్యండి